**เอกสารประกอบการเรียนบทที่ 5**

รัฐธรรมนูญแห่งราชอาณาจักรไทยฉบับปัจจุบัน (พ.ศ. 2560) ถือเป็นรัฐธรรมนูญฉบับแรกที่กำหนดให้สมาชิกวุฒิสภาที่ลักษณะเป็นตัวแทนกลุ่มอาชีพ โดยกำหนดให้สมาชิกวุฒิสภามีจำนวน 200 คน มาจากการ “เลือกกันเอง” ซึ่งจะมีการเลือกในระดับอำเภอ จังหวัด และประเทศ และกำหนดอำนาจหน้าที่ไว้คล้ายกับการกำหนดในรัฐธรรมนูญแห่งราชอาณาจักรไทย พุทธศักราช 2550 แต่จะมีอำนาจหน้าที่บางประการที่ไม่ได้กำหนดไว้อย่างเดิม เช่น อำนาจหน้าที่ในการถอดถอนผู้ดำรงตำแหน่งทางการเมือง หรือผู้ดำรงตำแหน่งสำคัญบางตำแหน่ง โดยในบทเรียนนี้ จะขอกล่าวถึงที่มาและบทบาทของสมาชิกวุฒิสภา ตลอดจนกล่าวถึงกรอบเวลาในการมีสมาชิกวุฒิสภาตามรัฐธรรมนูญนี้ ซึ่งถือเป็นวุฒิสภาชุดที่ 13

**1. ที่มาของสมาชิกวุฒิสภา**

การเลือกสมาชิกวุฒิสภาถูกกำหนดในรัฐธรรมนูญแห่งราชอาณาจักรไทย และพระราชบัญญัติประกอบรัฐธรรมนูญว่าด้วยการได้มาซึ่งสมาชิกวุฒิสภา พ.ศ. 2561 โดยกำหนดให้สมาชิกวุฒิสภาต้องมาจากการเลือกกันเองของกลุ่มคนที่มีครวามรู้ ความเชี่ยวชาญ ประสบการณ์ อาชีพ หรือลักษณะหรือประโยชน์ร่วมกัน หรือทำงานหรือเคยทำงานด้านต่าง ๆ ที่หลากหลายในสังคม ในเบื้องต้น รัฐธรรมนูญได้กำหนดให้สมาชิกวุฒิสภาแบ่งออกเป็น 20 กลุ่ม ซึ่งเป็นการแบ่งตามกลุ่มวิชาชีพ 18 กลุ่ม และอีกสองกลุ่ม ถือเป็นกลุ่มที่เป็นกลุ่มสังคม ซึ่งได้แก่ กลุ่มสตรี และกลุ่มผู้สูงอายุ ผู้พิการหรือทุพพลภาพ กลุ่มชาติพันธุ์ ฯลฯ โดยมีรายละเอียดทั้ง 20 กลุ่ม คือ

 - กลุ่มการบริหารราชการแผ่นดินและความมั่นคง (ผู้เคยเป็นข้าราชการ เจ้าหน้าที่รัฐ หรืออื่น ๆ ในทำนองเดียวกัน)

 - กลุ่มกฎหมาย/กระบวนการยุติธรรม (ผู้เป็นหรือเคยเป็นผู้พิพากษา ตุลาการ อัยการ ตำรวจ ผู้ประกอบวิชาชีพกฎหมาย ฯลฯ)

 - กลุ่มการศึกษา

 - กลุ่มการสาธารณสุข

 - กลุ่มอาชีพทำนา ปลูกพืชล้มลุก

 - กลุ่มอาชีพทำสวน ป่าไม้ ปศุสัตว์

 - กลุ่มพนักงานหรือลูกจ้างที่ไม่ใช่ส่วนราชการหรือหน่วยงานของรัฐ ผู็ใช้แรงงาน

 - กลุ่มผู้ประกอบอาชีพด้านสิ่งแวดล้อม ผังเมือง อสังหาริมทรัพย์ และสาธารณูปโภค ทรัพยากรธรรมชาติ พลังงาน

 - กลุ่มประกอบกิจการขนาดกลางและขนาดย่อม

 - กลุ่มผู้ประกอบกิจการอื่น

 - กลุ่มผู้ประกอบธุรกิจหรืออาชีพด้านการท่องเที่ยว

 - กลุ่มผู้ประกอบอุตสาหกรรม

 - กลุ่มผู้ประกอบอาชีพด้านวิทยาศาสตร์ เทคโนโลยี การสื่อสาร การพัฒนานวัตกรรม

 - กลุ่มสตรี

 - กลุ่มผู้สูงอายุ คนพิการ หรือทุพพลภาพ กลุ่มชาติพันธุ์ กลุ่มอัตลักษณ์อื่น

 - กลุ่มศิลปะ วัฒนธรรม ดนตรี การแสดงและบันเทิง นักกีฬา

 - กลุ่มประชาสังคม องค์กรสาธารณประโยชน์

 - กลุ่มสื่อสารมวลชน ผู้สร้างสรรค์วรรณกรรม

 - กลุ่มผู้ประกอบวิชาชีพ ผู้ประกอบอาชีพอิสระ

 - กลุ่มอื่น ๆ (เป็นกลุ่มที่เปิดกว้าง คือ ถ้าหากมีคุณสมบัติและไม่มีลักษณะต้องห้าม ก็สามารถสมัครได้)

 นอกจากนี้ พระราชบัญญัติประกอบรัฐธรรมนูญ ฯ ยังได้กำหนดคุณสมบัติและลักษณะต้องห้ามของผู้สมัครรับการคัดเลือกเป็นสมาชิกวุฒิสภาไว้ ซึ่งการกำหนดคุณสมบัติและลักษณะต้องห้ามนั้น จะอยู่ภายใต้หลักการที่สำคัญ คือ หนึ่ง ต้องการวุฒิสภาที่มีลักษณะเป็นผู้ทรงคุณวุฒิ จึงได้กำหนดอายุขั้นต่ำของวุฒิสภา สอง ต้องการให้วุฒิสภามีลักษณะเป็นตัวแทน (แม้จะไม่ได้มาจากการเลือกตั้งโดยตรง) จึงกำหนดให้วุฒิสภามีจุดยึดโยงบางประการกับพื้นที่ สาม ไม่ต้องการให้วุฒิสภามีความเกี่ยวพันกับพรรคการเมือง และเป็นคนที่ไม่กระทำการที่เป็นการทุจริต จึงได้มีการกำหนดลักษณะต้องห้ามเกี่ยวกับการประทำความผิด และกำหนดห้ามประกอบอาชีพ หรือการดำรงตำแหน่งบางประการที่อาจก่อให้เกิดการขัดกันของผลประโยชน์ได้ และสี่ เนื่องจากวุฒิสภาตามรัฐธรรมนูญนี้พยายามกำหนดให้มีความเป็นตัวแทนกลุ่มวิชาชีพ ดังนั้น จึงต้องกำหนดคุณสมบัติของวุฒิสภาให้ยึดโยงกับกลุ่มวิชาชีพ ยิ่งกว่านั้น เพื่อป้องกันหรือลดการสืบทอดอำนาจของคณะรักษาความสงบแห่งชาติ รัฐธรรมนูญยังได้กำหนดห้ามผู้ดำรงตำแหน่งเป็นวุฒิสภาตามบทเฉพาะกาลเข้ารับการสรรหาเป็นสมาชิกวุฒิสภาตามรัฐธรรมนูญนี้ด้วย โดยคุณสมบัติและลักษณะต้องห้ามที่สำคัญ ได้แก่

 - มีสัญชาติไทย และอายุไม่ต่ำกว่า 40 ปี

 - มีความรู้ ความเชี่ยวชาญ และประสบการณ์ หรือทำงานในด่้านที่สมัครไม่น้อยกว่า 10 ปี (ณ วันที่สมัคร อาจไม่ได้ทำอาชีพนั้นแล้วก็ได้?) (ไม่ใช้บังคับกับกลุ่มสตรี และกผู้สูงอายุ คนพิการ หรือทุพพลภาพ กลุ่มชาติพันธุ์ กลุ่มอัตลักษณ์อื่น

 - มีคุณสมบัติอย่างใดอย่างหนึ่ง (เพื่อให้ยึดโยงกับพื้นที่ที่ตนสมัคร) เช่น เกิดในอำเภอที่ตนสมัคร / มีชื่อในทะเบียนบ้านไม่น้อยกว่า 2 ปี / ทำงานในอำเภอที่สมัครไม่น้อยกว่า 2 ปีติดต่อกัน ฯลฯ

 - ต้องไม่มีลักษณะต้องห้าม เช่น เป็นเจ้าของหรือผู้ถือหุ้นในกิจการหนังสือพิมพ์หรือสื่อมวลชน / อยู่ระหว่างถูกเพิกถอนสิทธิเลือกตั้ง / เคยต้องคำพิพากษาถึงที่สุดว่าทุจริตการเลือกตั้ง / เป็นตุลาการศาลรัฐธรรมนูญ หรือผู้ดำรงตำแหน่งในองค์กรอิสระ เป็นต้น

 ส่วนกระบวนการเลือกวุฒิสภานั้น จะแบ่งการเลือกเป็น 3 ระดับ คือ ระดับอำเภอ ระดับจังหวัด และระดับประเทศ โดยในการเลือกแต่ละระดับ จะเป็นการเลือกกันเอง และการเลือกไขว้ ดังนี้

 1) ในการเลือกระดับอำเภอ : เมื่อแยกผู้สมัครแต่ละกลุ่มแล้ว ให้ผู้สมัครในแต่ละกลุ่มเลือกกันเองในกลุ่มเดียวกันโดยแต่ละคนจะเลือกได้ไม่เกิน 2 คน ทั้งนี้ ผู้สมัครจะเลือกตัวเองก็ได้แต่ห้ามลงคะแนนให้ใครเกิน 1 คะแนน เมื่อเลือกได้แล้ว จะมีการนับคะแนนและให้ผู้ที่ได้คะแนน 5 ลำดับแรกในแต่ละกลุ่มถือเป็น “ผู้ได้รับเลือกขั้นต้น” จากนั้น ก็จะทำการเลือกไขว้ โดยจะต้องนำกลุ่มของผู้สมัครนั้นมาแบ่งออกเป็น 4 สาย แต่ละสายจะต้องประกอบด้วย 3-5 กลุ่ม ส่วนกลุ่มใดจะอยู่สายใดนั้น ให้ใช้วิธีการจับสลาก เมื่อแบ่งสายแล้ว คนที่ได้รับเลือกขั้นต้นในแต่ละกลุ่มจะต้องลงคะแนนให้ผู้ได้รับเลือกขั้นต้นกลุ่มอื่นในสายของตนกลุ่มละ 1 คน โดยในรอบนี้จะลงคะแนนให้กลุ่มเดียวกันหรือเลือกตนเองไม่ได้ จากนั้นจะทำการนับคะแนนและคนที่ได้คะแนน 3 ลำดับแรกในแต่ละกลุ่มคือผู้ได้รับเลือกในระดับอำเภอ

 2) การเลือกระดับจังหวัด : เมื่อแยกผู้ได้รับเลือกระดับอำเภอทั้งหมดในแต่ละกลุ่มแล้ว ให้แต่ละกลุ่มเลือกกันเองโดยแต่ละคนจะเลือกได้ไม่เกิน 2 คน เช่นเดียวกับการเลือกระดับอำเภอ ซึ่งสามารถเลือกตนเองได้ แต่จะลงคะแนนให้ใครเกิน 1 คะแนนไม่ได้ จากนั้น จะมีการนับคะแนนและให้ผู้ได้คะแนนสูงสุด 5 ลำดับแรกถือเป็นผู้ได้รับเลือกขั้นต้น จากนั้น ก็จะทำการเลือกไขว้ โดยจะมีการแบ่งสายออกเป็น 4 สาย สายละ 3-5 กลุ่ม ด้วยการจับสลากเช่นเดียวกับการเลือกระดับอำเภอ และการเลือกในรอบนี้ จะเป็นการเลือกคนในสายเดียวกัน แต่ห้ามเลือกตนเองหรือคนนกลุ่มเดียวกันโดยให้เลือกกลุ่มละ 1 คน จากนั้น จะมีการนับคะแนน และให้คนที่ได้คะแนนสูงสุด 2 อันดับแรกในแต่ละกลุ่มเป็นตัวแทนจังหวัด

 3) การเลือกระดับประเทศ : เมื่อแยกผู้ได้รับเลือกระดับจังหวัดแล้ว ให้แต่ละกลุ่มเลือกกันเอง 10 คน โดยในขั้นตอนนี้ จะเลือกตัวเองก็ได้ แต่จะเลือกใครเกิน 1 คะแนนไม่ได้ จากนั้น จะมีการนับคะแนน โดยผู้ได้คะแนนสูงสุด 40 คนแรกในแต่ละกลุ่ม จะถือว่าเป็นผู้ได้รับเลือกขั้นต้น จากนัั้น จะเป็นการเลือกไขว้ โดยแบ่งเป็น 4 สาย ด้วยการจับสลาก แต่ละสายจะประกอบด้วย 3-5 กลุ่ม และให้ผู้สมัครแต่ละกลุ่มเลือกผู้สมัครกลุ่มอื่นในสายเดียวกัน (ห้ามเลือกตนเองและห้ามเลือกกลุ่มเดียวกัน) ไม่เกินกลุ่มละ 5 คน จากนั้น จะมีการนับคะแนน โดยให้ผู้ได้คะแนนสูงสุดลำดับที่ 1-10 ในกลุ่ม เป็นผู็ได้รับเลือกเป็นสมาชิกวุฒิสภาของกลุ่มนั้น และลำดับที่ 11-15 ถือเป็นตัวสำรอง

 ในส่วนของกระบวนการคัดเลือกวุฒิสภาดังกล่าวนั้น มีผู้ให้ความเห็นว่า วิธีการเลือกสมาชิกวุฒิสภาดังกล่าวอาจทำให้ขาดตัวแทนที่มาจากภาคประชาชน และเกิดคำถามว่า ผู้สมัครแต่ละกลุ่มจะถือเป็นตัวแทนกลุ่มวิชาชีพนั้นได้จริงหรือไม่ และทำให้ประชาชนมีส่วนร่วมน่้อย เนื่องจากให้แต่ละกลุ่มวิชาชีพเลือกกันเองเท่ากับว่า ผู้ไม่ได้สมัครรับเลือก ก็ไม่สามารถเลือกสมาชิกวุฒิสภาได้ อย่างไรก็ตาม ในส่วนของความเห็นนี้อาจมองอีกมุมได้ว่ารัฐธรรมนูญได้ออกแบบให้ที่มาของสมาชิกวุฒิสภาต่างจากสมาชิกสภาผู้แทนราษฎรโดยไม่ให้สมาชิกวุฒิสภามาจากการเลือกตั้งโดยตรงซึ่งจะทำให้สมาชิกวุฒิสภามีความเป็นการเมืองเหมือนสมาชิกสภาผู้แทนราษฎรมากเกินไป อีกทั้งเมื่อออกแบบให้สมาชิกวุฒิสภาเป็นตัวแทนกลุ่มอาชีพหรือกลุ่มผู้มีประสบการณ์บางประการแล้ว การให้ประชาชนเป็นคนเลือก อาจทำให้ได้สมาชิกวุฒิสภาที่เป็นตัวแทนของคนในกลุ่มนั้น ๆ ได้ไม่ดีเท่าให้คนในกลุ่มนั้นได้เลือกกันเอง เพราะคนในกลุ่มอาชีพหรือประสบการณ์อย่างเดียวกันย่อมตัดสินใจได้ดีกว่าว่าใครจะเป็นตัวแทนกลุ่มตนได้

**2. อำนาจหน้าที่ของสมาชิกวุฒิสภา**

ในส่วนของอำนาจหน้าที่ของวุฒิสภาตามรัฐธรรมนูญปัจจุบันนั้น สามารถสรุปได้ ดังนี้

 - อำนาจนิติบัญญัติ : โดยภาพรวม รัฐธรรมนูญฉบับนี้ก็มีความคล้ายคลึงกับรัฐธรรมนูญฉบับที่ผ่าน ๆ มา ที่กำหนดให้วุฒิสภามีอำนาจนิติบัญญัติน้อยกว่าสภาผู้แทนราษฎร ซึ่งในกรณีของร่างกฎหมายทั่วไปนั้น วุฒิสภาจะไม่มีอำนาจเสนอร่างกฎหมาย และร่างกฎหมายจะต้องเข้าสู่การพิจารณาของสภาผู้แทนราษฎรก่อน โดยถ้าหากร่างกฎหมายนั้นได้รับความเห็นชอบจากสภาผู้แทนราษฎร (ถ้าหากไม่ได้รับความเห็นชอบ ร่างกฎหมายนั้นจะตกไปโดยวุฒิสภาไม่มีโอกาสได้พิจารณาร่างกฎหมายนั้น) และเข้าสู่การพิจารณาของวุฒิสภา โดยในชั้นนี้ วุฒิสภาจะมีเวลาพิจารณาเพียง 60 วัน (แต่ถ้าหากพิจารณาไม่แล้วเสร็จ และไม่มีการขยายเวลา ก็จะถือว่าวุฒิสภาให้ความเห็นชอบ) แต่ถ้าร่างกฎหมายนั้นเป็นร่างกฎหมายเกี่ยวด้วยการเงิน วุฒิสภาก็จะต้องพิจารณาให้แล้วเสร็จภายใน 30 วัน[[1]](#footnote-1) ยิ่งกว่านั้น ถ้าหากร่างกฎหมายนั้น เป็นร่างพระราชบัญญัติงบประมาณรายจ่ายประจำปีงบประมาณ วุฒิสภาก็จะต้องพิจารณาให้แล้วเสร็จภายใน 20 วัน โดยพิจารณาได้เพียงให้ความเห็นชอบหรือไม่ให้ความเห็นชอบ และจะไม่สามารถแก้ไขเพิ่มเติมได้[[2]](#footnote-2)

 อย่างไรก็ตาม ถ้าหากเป็นกรณีของร่างพระราชบัญญัติประกอบรัฐธรรมนูญ วุฒิสภาจะมีส่วนให้ความเห็นชอบเนื่องจากรัฐธรรมนูญกำหนดให้ร่างพระราชบัญญัติประกอบรัฐธรรมนูญจะต้องได้รับความเห็นชอบจากที่ประชุมรวมกันของรัฐสภา[[3]](#footnote-3)

 - อำนาจพิจารณาร่างรัฐธรรมนูญแก้ไขเพิ่มเติม : ในส่วนของการแก้ไขเพิ่มเติมรัฐธรรมนูญนั้น รัฐธรรมนูญได้กำหนดให้สมาชิกวุฒิสภารวมกันสมาชิกสภาผู้แทนราษฎรไม่น้อยกว่า 1 ใน 5 ของจำนวนสมาชิกทั้งหมดเท่าที่มีอยู่ของทั้งสองสภา และในการพิจารณาให้ความเห็นชอบวาระแรก และวาระที่สาม แม้รัฐธรรมนูญจะกำหนดให้พิจารณาโดยใช้ที่ประชุมร่วมกันของรัฐสภา แต่ในจำนวนผู้ให้ความเห็นชอบ จะต้องมีสมาชิกวุฒิสภาไม่นอ้ยกว่า 1 ใน 3 ของจำนวนสมาชิกทั้งหมดที่มีอยู่[[4]](#footnote-4)

 - อำนาจในการควบคุมการบริหารราชการแผ่นดิน : แม้ว่าวุฒิสภาจะไม่มีอำนาจขอเปิดอภิปรายเพื่อลงมติไม่ไว้วางใจ แต่รัฐธรรมนูญก็กำหนดให้วุฒิสภามีอำนาจบางประการเพื่อให้ใช้อำนาจควบคุมการบริหารราชการแผ่นดินได้ ได้แก่

 1) การตั้งกระทู้ถาม : โดยรัฐธรรมนูญกำหนดให้การตั้งกระทู้ถามสามารถทำได้ทั้งการตั้งกระทู้ที่เป็นหนังสือหรือกระทู้ถามด้วยวาจา (กระทู้ถามสด) แต่รัฐมนตรีมีสิทธิที่จะตอบหรือไม่ตอบก็ได้ถ้าหากเห็นว่าเรื่องนั้นยังไม่ควรเปิดเผยเนื่องจากเกี่ยวเนื่องกับความปลอดภัยหรือประโยชน์สำคัญของแผ่นดิน[[5]](#footnote-5)

 2) การเปิดอภิปรายทั่วไป : รัฐธรรมนูญได้กำหนดให้สมาชิกวุฒิสภาไม่น้อยกว่า 1 ใน 3 ของสมาชิกทั้งหมดที่มีอยู่สามารถขอเปิดอภิปรายทั่วไปในวุฒิสภาเพื่อให้คณะรัฐมนตรีแถลงข้อเท็จจริงหรือชี้แจงปัญหาสำคัญได้ โดยไม่มีการลงมติ[[6]](#footnote-6)

 3) การควบคุมการบริหารราชการแผ่นดินผ่านระบบคณะกรรมาธิการ : โดยตามรัฐธรรมนูญและข้อบังคับการประชุมวุฒิสภาได้กำหนดให้วุฒิสภาสามารถตั้งคณะกรรมาธิการสามัญ หรือคณะกรรมาธิการวิสามัญได้ เพื่อทำกิจการ หรือพิจารณาสอบข้อเท็จจริง และรายงานผลการศึกษาให้วุฒิสภาทราบตามระยะเวลาที่วุฒิสภากำหนด

 - อำนาจการให้คำแนะนำหรือให้ความเห็นชอบแก่บุคคลที่ดำรงตำแหน่งบางตำแหน่ง : ตั้งแต่การประกาศใช้รัฐธรรมนูญแห่งราชอาณาจักรไทย พุทธศักราช 2540 เป็นต้นมา วุฒิสภาก็ถูกกำหนดไว้ให้เป็นองค์กรที่มีความเป็นตัวแทนและปราศจากความเกี่ยวข้องกับการเมือง ตลอดจนเป็นองค์กรที่ทำหน้าที่ตรวจสอบถ่วงดุลการใช้อำนาจของฝ่ายบริหารตลอดจนสภาผู้แทนราษฎร (ซึ่งแม้จะเป็นตัวแทนของประชาชน แต่ก็มีความเกี่ยวข้องกับพรรคการเมืองค่อนข้างมาก) ดังนั้น รัฐธรรมนูญตั้งแต่ฉบับ พ.ศ. 2540 จนฉบับปัจจุบัน ก็มักจะกำหนดให้วุฒิสภามีอำนาจในการให้คำแนะนำหรือให้ความเห็นชอบแก่ผู้ดำรงตำแหน่งบางตำแหน่งซึ่งเป็นตำแหน่งที่เกี่ยวข้องกับการตรวจสอบหรือตำแหน่งที่เกี่ยวข้องกับฝ่ายตุลาการ ดังนี้

 1) ตุลาการศาลรัฐธรรมนูญ : โดยรัฐธรรมนูญกำหนดให้ผู้ได้รับการคัดเลือกหรือสรรหาเพื่อแต่งตั้งให้ดำรงตำแหน่งตุลาการศาลรัฐธรรมนูญ จะต้องได้รับความเห็นชอบจากวุฒิสภาด้วยคะแนนเสียงไม่น้อยกว่ากึ่งหนึ่งของจำนวนสมาชิกวุฒิสภาทั้งหมดเท่าที่มีอยู่[[7]](#footnote-7)

 2) ตำแหน่งที่รัฐธรรมนูญกำหนดให้พระมหากษัตริย์ทรงแต่งตั้งโดยคำแนะนำของวุฒิสภา : บางตำแหน่งในองค์กรอิสระรัฐธรรมนูญได้กำหนดให้พระมหากษัตริย์ทรงแต่งตั้งโดยคำแนะนำวุฒิสภา โดยต้องแต่งตั้งจากผู้มีความรู้ความเชี่ยวชาญสาขาที่เกี่ยวข้องกับตำแหน่งนั้น ๆ ซึ่งได้แก่ คณะกรรมการการเลือกตั้ง[[8]](#footnote-8) ผู้ตรวจการแผ่นดิน[[9]](#footnote-9) คณะกรรมการป้องกันและปราบปรามการทุจริตแห่งชาติ[[10]](#footnote-10) คณะกรรมการตรวจเงินแผ่นดิน[[11]](#footnote-11) และคณะกรรมการสิทธิมนุษยชน[[12]](#footnote-12)

1. มาตรา 136 [↑](#footnote-ref-1)
2. มาตรา 143 [↑](#footnote-ref-2)
3. มาตรา 132 [↑](#footnote-ref-3)
4. มาตรา 256 [↑](#footnote-ref-4)
5. มาตรา 150 [↑](#footnote-ref-5)
6. มาตรา 153 [↑](#footnote-ref-6)
7. มาตรา 204 [↑](#footnote-ref-7)
8. มาตรา 222 [↑](#footnote-ref-8)
9. มาตรา 228 [↑](#footnote-ref-9)
10. มาตรา 232 [↑](#footnote-ref-10)
11. มาตรา 238 [↑](#footnote-ref-11)
12. มาตรา 246 [↑](#footnote-ref-12)